Η επίδραση της φυσικής δραστηριότητας και συμβουλών διατροφής στην ποιότητα ζωής ασθενών με σκλήρυνση κατά πλάκας
Authors: Καραγεώργου Αναστασία 
Published: June 2023

Σκοπός της έρευνας ήταν να εξετάσει και να συγκρίνει την ποιότητα ζωής, την φυσική δραστηριότητα, την υιοθέτηση υγιεινών/ανθυγιεινών συμπεριφορών και τα επίπεδα κατάθλιψης και άγχους ατόμων με και χωρίς ΣκΠ. Στην έρευνα συμμετείχαν 90 άτομα τυπικού πληθυσμού και 26 ασθενείς με σκλήρυνση κατά πλάκας. Όλοι οι συμμετέχοντες προέρχονταν από τον ευρύτερη περιοχή της Θεσσαλίας. Τα αποτελέσματα έδειξαν ότι τα άτομα με ΣκΠ επιλέγουν ήπιας μορφής φυσικής δραστηριότητας (ΦΔ) σε σύγκριση με τα υγιή άτομα που επέλεξαν μια μέτρια μορφή ΦΔ. Τα υγιή άτομα έχουν υψηλότερα επίπεδα στη ΦΔ του ελεύθερου χρόνου, στη ΦΔ των αθλημάτων και στη ΦΔ συνολικά. Στατιστικά σημαντικές διαφορές παρατηρήθηκαν επίσης μεταξύ των ατόμων με και χωρίς ΣκΠ, σε σχέση με την κατάθλιψη, το άγχος, την ποιότητα ζωής και το μορφωτικό επίπεδο, ενώ δεν παρατηρήθηκαν διαφορές στους επιμέρους παράγοντες που σχετίζονταν με τις συνήθειες καπνίσματος και την πρόθεση υιοθέτησης μιας πιο υγιεινής διατροφής στο μέλλον. Συμπερασματικά παρατηρήθηκε ότι το προφίλ των ατόμων με ΣκΠ σχετίζεται με ήπιας μορφή ΦΔ, χαμηλή αντιλαμβανόμενη ποιότητα ζωής, υψηλότερο άγχος και κατάθλιψη. Η πλειοψηφία των ερευνών σε ασκούμενους με ΣκΠ διεθνώς έχει εξετάσει ξεχωριστά την επίδραση της άσκησης και της διατροφής στην βελτίωση επιπέδου φυσικής δραστηριότητας και υιοθέτησης υγιεινών συμπεριφορών υγείας, με τις συνδυαστικές έρευνες αυτού του είδους να είναι ελάχιστες, ιδίως στην περίπτωση αυτο-καθορισμού των στόχων από τους ίδιους τους ασθενείς. Σκοπός της 2ης έρευνας ήταν να εξετάσει την επίδραση ενός συνδυασμένου προγράμματος φυσικής δραστηριότητας, συμβουλών διατροφής και μείωσης καπνίσματος με αυτό-καθορισμό στόχων, στη βελτίωση της ποιότητας ζωής και τη μείωση του άγχους και της κατάθλιψης ατόμων με ΣκΠ. Το δείγμα αποτελούνταν από 30 ασθενείς με σκλήρυνση κατά πλάκας, 15 άνδρες και 15 γυναίκες, ηλικίας 23 έως 65 ετών, χωρισμένα τυχαία σε δύο ισάριθμες ομάδες, την πειραματική ομάδα και την ομάδα ελέγχου. Η ομάδα ελέγχου, δεν συμμετείχε σε καμία από τις διαδικασίες έρευνας. Η στατιστική σημαντικότητα ορίστηκε στο p<.05. Τα αποτελέσματα έδειξαν ότι οι συμμετέχοντες στην πειραματική ομάδα έδειξαν να επιλέγουν περισσότερες φυσικές δραστηριότητες μέτριας έντασης και περισσότερες φυσικές δραστηριότητες κατά τον ελεύθερο χρόνο σε σύγκριση με την ομάδα ελέγχου μετά το πρόγραμμα παρέμβασης. Επίσης, μείωσαν το κάπνισμα και βελτίωσαν τις διατροφικές τους συνήθειες, μετά το πρόγραμμα παρέμβασης. Οι συμμετέχοντες της πειραματικής ομάδας έδειξαν να αυξάνουν τα επίπεδα της σωματικής λειτουργικότητας μετά το πρόγραμμα παρέμβασης. Επιπλέον, έδειξαν ότι μετά το πρόγραμμα παρέμβασης είχαν καλύτερα αποτελέσματα στη ζωτικότητα, στον συναισθηματικό ρόλο, τη ψυχική υγεία και τη γενική ψυχική υγεία. Επίσης φαίνεται ότι λόγω της άσκησης και των ευεργετικών αποτελεσμάτων της βελτιώθηκε τόσο η διάθεση τους όσο η ψυχική υγεία και εν τέλει τη γενικότερη ψυχική υγεία. Μετά το πρόγραμμα παρέμβασης παρατηρούμε ότι οι συμμετέχοντες της πειραματικής ομάδας είχαν λιγότερο άγχος και χαμηλότερα επίπεδα κατάθλιψης απ’ ότι στην αρχή. Επίσης, οι συμμετέχοντες στην πειραματική ομάδα ανέφεραν χαμηλότερες βαθμολογίες στην κατάθλιψη σε σύγκριση με εκείνους της ομάδας ελέγχου μετά το πρόγραμμα παρέμβασης.